Gemeenskap treur na GPF-held in rooftog sterfRussell McMicken. Foto: Verskaf Die Akasia-gemeenskap, noord van Pretoria, is in rou ná Russell McMicken (62), ŉ lid van die gemeenskapspolisiëringsforum (GPF), die naweek doodgeskiet is toe hy op ŉ noodoproep in Amandasig reageer het. Hannes Venter, die voorsitter van die Akasia-GPF, het Dinsdag aan Maroela Media gesê McMicken en ander lede het Sondag in die vroeë oggendure gereageer toe ŉ inwoner verdagtes in sy erf waargeneem het, en hulp oor die handradio ontbied het. “Na wat ons verneem het McMicken buite die erf gewag vir ondersteuning toe twee of drie verdagtes oor die huis se muur gespring het,” het Venter gesê. Hulle het hom glo op ŉ kort afstand geskiet, en van die toneel gevlug. Hy is drie keer in die kop en twee keer in die lyf getref. Venter sê McMicken was ŉ held en dat hy al talle misdadigers help vastrek het. Die Akasia-polisiestasie ondersoek die saak. Niemand is nog teen Dinsdag in verband met die voorval in hegtenis geneem nie. McMicken laat sy vrou en seun agter. Sy begrafnisreëlings word nog getref. Die GPF het sy medelye met McMicken se gesin, familie en vriende betuig.